কম্পিউটার সায়েন্সের গ্রাজুয়েশন শেষ বা শেষের পথে। তখন সবারই চিন্তা-ভাবনা থাকে চাকরী নিয়ে। আমার একজন ক্লাসমেট ও বন্ধু খুব ভাল মোটর সাইকেল চালাতো। প্রায়ই তার মোটর সাইকেলে চড়ে এদিক-সেদিক যেতাম। তার আবার এমনিতেই টেনশন একটু বেশি, সিরিয়াস টাইপের ছেলে তো। তো ফোর্থ ইয়ারে যখন পড়ি, তখন একদিন তার মোটরসাইকেলের পিছনে বসে ভার্সিটি থেকে শহরে যাচ্ছিলাম। তখন তার টেনশনের পরীক্ষা নিতে আমি পিছনে বসে কথা শুরু করলাম। “দোস্ত, চাকরির অবস্থা তো খুবই খারাপ, দেশে সফটওয়্যার কোম্পানী ছাড়া আমাদের অপশন নাই, আবার সফটওয়্যার কোম্পানীও বেশি নাই। বেতনও খুব কম। আর প্রাইভেট ভার্সিটিরও যে টিচার হব, সেই জিপিএ কী আমাদের আছে”। ঠাস করে সে ব্রেক কষল। তারপরও সামনের রিকশার সাথে ধাক্কাটা এড়াতে পারল না। জীবনে প্রথমবার আমি তাকে দেখলাম যে সে মোটর সাইকেল চালাতে কোনো ভুল করল।